Βρυξέλλες 18-10-2018

CCBE: Επιτροπή PECO (PECO Committee)

Συμμετέχων: Γεώργιος Κουτσός ( Ελληνική Αντιπροσωπεία/ Αντιπρόεδρος ΔΣΘ)

Στα πλαίσια της επιτροπής υπήρξε συζήτηση για την μελλοντική κατεύθυνση και τα αντικείμενα με τα οποία μπορεί να ασχοληθεί η επιτροπή PECO. Αποφασίστηκε να δοθεί έμφαση σε ζητήματα και θέματα που αφορούν την Ευρωπαϊκή Ένωση και τα Ευρωπαϊκά κράτη γενικότερα, να γίνουν οι ανάλογες επαφές και να καταρτιστούν προγράμματα και να δοθεί προτεραιότητα σε αυτά, επειδή δεν υπάρχει η οικονομική δυνατότητα για να χρηματοδοτηθούν όλα τα προγράμματα.

Περαιτέρω στις αναφορές που έγιναν από τις συνεργαζόμενες χώρες και τις χώρες παρατηρητές, ξεχώρισε η αναφορά στην Αλβανία.

Η Αλβανία παρουσίασε τον νέο νόμο που αφορά το επάγγελμα του δικηγόρου. Νόμος όμως με πολλά προβλήματα σύμφωνα με τα Ευρωπαϊκά δεδομένα. Για τον λόγο αυτό ανατέθηκε από τον Πρόεδρο της Επιτροπής PECO σε μέλη της να κάνουν αναφορά για την κατάσταση και τα προβλήματα που δημιουργήθηκαν μετά την ψήφιση αυτού του νόμου και ειδικότερα τα θέματα που προέκυψαν με την εγκατάσταση ξένων υπηκόων δικηγόρων στην Αλβανία, καθώς και την πολιτική της ασφαλιστικής κάλυψης των δικηγόρων.

Ακόμη υπήρξε αναφορά για την Μολδαβία όπου το 2012 έγινε προσπάθεια να αλλάξει ο νόμος για τους δικηγόρους και τελικά το 2016 παρουσιάστηκε ένα προσχέδιο νόμου. Δυστυχώς τα προβλήματα στα δικαιώματα των δικηγόρων εξακολουθούν να υπάρχουν. Έτσι π.χ. γίνονται φυλακίσεις δικηγόρων ή παίρνονται αποφάσεις για μείωση της φορολογίας σε άλλες κοινωνικές ομάδες όχι όμως στους δικηγόρους. Τα θέματα αυτά καθώς και άλλα θα εξετάσει η επιτροπή PECO.

Ένα άλλο θέμα που απασχόλησε την Επιτροπή PECO ήταν το θέμα της νομικής βοήθειας στην Γεωργία. Το CCBE έχει βοηθήσει την Γεωργία στην προσπάθεια που κάνει η χώρα να εξευρωπαϊστεί και για τον λόγο αυτό κάνει συχνές παρεμβάσεις σε θέματα που αφορούν τους δικηγόρους αλλά και την τήρηση των κανόνων δικαίου. Για τον λόγο αυτό ανταλλάσσει απόψεις και προτείνει λύσεις στον Γεωργιανό Δικηγορικό Σύλλογο όταν του θέτει ζητήματα και ερωτήματα, απευθύνεται και στο κοινοβούλιο της Γεωργίας με επιστολές καθώς και στο σύστημα Νομικής Βοήθειας της Γεωργίας με σκοπό να βοηθήσει στην Ευρωπαϊκή κατεύθυνση της χώρας αυτής. Δυστυχώς επιδιώκεται από την κυβέρνηση της χώρας άσκηση ελέγχου των δικηγόρων που παρέχουν νομική βοήθεια κατά την άσκηση των καθηκόντων τους. Το CCBE με επιστολή του ανέφερε ότι η ανεξαρτησία των δικηγόρων πρέπει να είναι απαραβίαστη και να αποτελεί βασική αρχή κάθε συστήματος Νομικής Βοήθειας καθώς και η παρακολούθηση και αξιολόγηση της υπηρεσίας και του τρόπου άσκησης των καθηκόντων των δικηγόρων θα πρέπει να διενεργείται από τον οικείο Δικηγορικό Σύλλογο.

Τέλος αποφασίστηκε η επόμενη συνάντηση της επιτροπής να γίνει στις 27 Φεβρουαρίου στην Βιέννη στα πλαίσια της Διαρκούς Επιτροπής.